Poliisi on ottanut kiinni 17-vuotiaan miehen, jota epäillään tulipalojen sytyttämisestä Lappeenrannassa torstaina alkuiltapäivästä.

– Hänet otettiin melko verekseltään kiinni tulipalojen sytyttämisen jälkeen, rikoskomisario Petri Korpisammal kertoo.

Sama nuori mies oli pidätettynä viime kesänä yhteen tuhopolttoon liittyen. Viime kesänä Lappeenrannan länsialueella sytytettiin lukuisia tulipaloja. Tuhopolttojen kohteina oli lähinnä roskakatoksia.

Poliisi alkaa kuulustella miestä perjantaina.

Neljä tuhopolttoa tunnin sisällä

Etelä-Karjalan pelastuslaitos sai hälytykset yhteensä neljästä eri tulipalosta Skinnarilassa torstaina alkuiltapäivästä tunnin sisällä. Tuli oli sytytetty roskakatoksissa sekä varastossa..

Tulipalot oli sytytetty Kaartinkadulla, Kalankadulla, Korpimaankadulla ja Kaivosuonkadulla.

Pelastuslaitoksen mukaan suurimmat tuhot tulivat Kaivonsuonkadulla, jossa paloi varasto. Varastossa oli muun muassa polkupyöriä. Joukossa olivat viereisessä kerrostalossa asuvien opiskelijoiden Joonas Mäntylän ja Anni Tuomisen kulkupelit.

– Se oli tunnearvoltaan korvaamaton mummomankeli. Semmoisia ei löydy enää, Mäntylä harmittelee.

– Nyt taisi käydä hiukan huonosti, en ehkä aja enää sillä pyörällä, Tuominen jatkaa.

Pyörien lisäksi myös lähellä ollut henkilöauto vaurioitui pahoin.

Silminnäkijöiden mukaan Kaivosuonkadun palon liekit löivät korkealle. Paloa sammuttamassa ollut paloesimies Arto Taina kertoo, että huonommalla tuurilla tuli olisi voinut levitä viereisiin kerrostaloihin.

– Tämä oli ulkovarastoksi massiivinen rakennus. Nyt kävi hyvä tuuri, että tuuli ei käynyt mihinkään suuntaan ja savukaasut nousivat suoraan ylöspäin. Suoranaista leviämisvaaraa ei nyt ollut, mutta huonommissa olosuhteissa siihenkin olisi ollut mahdollisuus, Taina arvelee.

Neljässä palossa syntyi erisuuruisia vahinkoja. Kaivonsuonkadun varaston lisäksi yksi ulkovarasto paloi kokonaan.

– Yksi katos savusi vähän ja yksi erillinen paperinkeräysastia paloi, päivystävä palomestari Toni Jaako summaa.

Palot on sammutettu.

Keskiviikko-iltana Kaartinkadulla sijaitsevan kerrostalon rappukäytävässä oli myös sytytetty tavaraa tuleen.

Otsikko ja artikkelia päivitetty 4.1.2018 kello 15.19: Lisätty tiedot epäillyn kiinniotosta sekä tarkennettu tietoja Kaivosuonkadun tulipalosta.

_Juttua päivitetty 4.1.2018 klo 17:00: Juttuun lisätty paloesimies Arto Tainan ja paikalla olleiden ihmisten kommentteja. _